text: Fredericia Bibliotek deler bøger ud på stranden
  24 juli 2013 kl. 06.53
  Hvis biblioteksgæsterne ikke vil komme til biblioteket kommer biblioteket til gæsterne, og det er for tiden på stranden.
  På Fredericia Bibliotek har de erkendt, at danskerne hellere vil nyde solen end gå rundt på biblioteket. Derfor har de sommeren igennem, læsset med bøger og blade, besøgt byens strande, hvor de har foræret gæsterne en masse læsestof.
  Biblioteket har sorteret i det materiale der skal kasseres og udvalgt det læsestof, de mener brugerne vil synes bedst om. Og det har været så stor en succes, at biblioteket ikke har flere bøger at give bort.
  - Folk har været helt vilde med det. Mange synes, at det er sjovt at vi kommer ud til dem. De fleste har jo ikke været vant at se en bibliotekar ude i sollyset, fortæller Jes Andersen, bibliotekar.
  Ifølge Jes Andersen kan badegæsterne i Fredericia Kommune, også næste år forvente at få besøg af bibliotekarerne.
  